《舟行却回》
宋代·孔平仲

清晨移舟出沙嘴，宿氛卷尽天如洗。日高五丈行十里，白云之中黑云起。

回舟急趋旧泊处，四山沉沉日色死。逆风飒飒初尚微，浪头已高白参差。

又闻西北崩崖陷谷有异声，大风横击波如陵。

操舟之子虽习贯，掣柁才开又投岸。有如磁石引针去，时时飐扑愁中断。

长篙劲橹不易胜，仅得入口如再生。回望后舟尚出没，使人泪落肝胆惊。

昨日庙中奠旨酒，巫语甚吉许我行。奈何中路辄反覆，欺诞何者为神明。

岂非风者天号令，必欲逆知非汝能。浪传消息得醉饱，万一犹足为威灵。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。